菏澤
作者：鄒浩
朝代：宋

paragraphs: 滔天洚水非凡災，平地洶洶生風雷。
帝堯哀民作魚鼈，咨禹平之時懋哉。
未暇雍容堂陛上，和羮以爾爲鹽梅。
禹知休戚係予手，汲汲豈獲憐嬰孩。
疏鑿高低捐四海，校量勢力天須回。
爾時菏澤次第及，導引一股從東來。
就中不獨豫州利，八荒賴以川原開。
農桑處處酬願欲，鳥獸蹄跡還蓬萊。
此澤雖微與有力，掲之載籍懸星魁。
禹歸上天已萬祀，遺利猶今分九垓。
帝里虎士不知數，朝昏待哺張其顋。
轉輸粟布自東部，浹日何啻浮千桅。
始知寸膠無足用，安危須仗經綸才。
君不見黄河泛濫金堤摧，縻費皇家幾億財。
華衣肉食皆妙選，年年議論喧中臺。